钦定古今图书集成/明伦汇编/官常典/第071卷 > 庐陵王子卿
## 钦定古今图书集成/明伦汇编/官常典/第071卷 > 庐陵王子卿

按《南齐书》本传，“庐陵王子卿，字云长，世祖第三子也。
建元元年，封临汝县公，千五百户。兄弟四人同封。世
祖即位，为持节、都督郢州司州之义阳军事、冠军将
军、郢州刺史。永明元年，徙都督荆湘益宁梁南北秦
七州、安西将军、荆州刺史，持节如故。始兴王鉴为益
州，子卿解督。子卿在镇，营造服饰，多违制度，上敕之”
曰：“吾前后有敕，非复一两过道，诸王不得作乖体格
服饰。汝何意都不忆吾敕邪？忽作玳瑁乘具，何意已
成不须坏？可速送下纯银乘具，乃复可尔。何以作镫
亦是银，可即坏之。忽用金薄裹箭脚，何意亦速坏去。
凡诸服章，自今不启吾知，复专辄作者，后有所闻，当
复得痛杖。”又曰：“汝比在都读学不就，年转成长。吾日
冀汝美，勿得敕，如风过耳，使吾失气。”五年，入为侍中、
抚军将军，未拜，仍为中护军，侍中如故。六年，迁秘书
监，领右卫将军，寻迁中军将军，侍中并如故。十年，进
号车骑将军。俄迁使持节、都督南豫司三州军事、骠
骑将军、南豫州刺史，侍中如故。子卿之镇，道中戏部
伍为水军，上闻之，大怒，杀其典签，遣宜都王铿代之。
子卿还第，至崩，不与相见。郁林即位，复为侍中、骠骑
将军。隆昌元年，转卫将军、开府仪同三司，置兵佐鄱
阳王锵见害，以子卿代为司徒，领兵置佐。寻复见杀，
时年二十七。

按《南史》本传，“子卿所居，屋梁柱际，血出溜于地，旬日
而见杀。”